04.03.2015.

**SAOPŠTENJE ZA MEDIJE**

**Usvojeni zaključci i preporuke sa konferencije o izbornom zakonodavstvu**

Današnja konferencija "IZBORNO ZAKONODAVSTVO BiH: Kako i kada do izmjena?" u organizaciji Koalicije 'Pod lupom' završila je usvajanjem zaključaka i preporuka koje će biti upućene zakonodavcima i ostalim relevantnim institucijama u BiH.

Glavni zaključci konferencije su da se Izborni zakon promijeni ili da se donese novi Izborni zakon BiH do kraja 2015. godine, te da se u rad interesorne radne grupe za izmjenu Izbornog zakona uključe institucije civilnog društva, i sve ostale relevantne institucije koje mogu dati doprinos kvaliteti ponuđenih zakonskih rješenja.

Vehid Šehić, predsjednik Strateškog odbora Koalicije, naglasio je spremnost Koalicije da aktivno učestvuje u izmjenama izbornog zakonodavstva kroz različite forme. Također je zahvalio svim izabranim zvaničnicima i drugima koji su do sada podupirali rad Koalicije, te izrazio nadu da će se ta suradnja proširiti i nastaviti u budućnosti.

Konferencija je okupila preko stotinu učesnika: zastupnika i izaslanika sa svih nivoa vlasti u BiH, predstavnika izvršnih vlasti, izborne administracije, civilnog društva, akademske zajednice kao i predstavnika međunarodnih institucija. Na konferenciji je predstavljen Završni izvještaj sa preporukama Koalicije Pod lupom (link za izvještaj: (http://podlupom.org/userfiles/file/Pod%20lupom%20-%20Final%20Report%20(ENG).pdf), koji je bio i temelj za vrlo produktivnu debatu u cilju unaprijeđenja izbornog procesa u BiH.

Koalicija najavljuje održavanje sličnih događaja i to 12.03. u Tuzli, 17.03. u Banjoj Luci i 24.03. u Mostaru, nakon čega će izdati izvještaj s kompletiranim materijalima sa svih događaja.